(Návrh)

**RÁMCOVÁ DOHODA O POSKYTOVANÍ SLUŽIEB**

**č. SVO-RVO3-2025/000740-xxx**

**na dodanie revízie a servisu potápačského materiálu – pre Časť 1 *alternatívne***

**na dodanie opravy a servisu potápačského materiálu – pre Časť 2 *alternatívne***

**na dodanie servisu ochranných povodňových oblekov a príslušenstva – pre Časť 3**

uzatvorená podľa § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“) a § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“)
(ďalej len „**Dohoda**“)

**Účastníci Dohody**

|  |  |
| --- | --- |
| **Objednávateľ:** |  |
| Názov:  | **Slovenská republika v zastúpení Ministerstva vnútra Slovenskej republiky** |
| Sídlo: | Pribinova 2, 812 72 Bratislava, Slovenská republika |
| Zastúpený:  | [●] |
| IČO: | 00 151 866 |
| DIČ:IČ DPH: | 2020571520SK2020571520 (registrácia podľa § 7 zákona č. 222/2004 Z. z. o dani z pridanej hodnoty v znení neskorších predpisov) |
| Bankové spojenie: | Štátna pokladnica |
| Číslo účtu: | SK78 8180 0000 0070 0018 0023 |
| BIC/SWIFT kód:    | SPSRSKBA |
| Webové sídlo (URL):Kontaktná/oprávnená osoba:Tel. kontakt:E-mail: | <http://www.minv.sk/>[●][●][●] |
| (ďalej len „**Objednávateľ**“) |  |

 a

|  |  |
| --- | --- |
| **Dodávateľ:** |  |
| Názov:  | **[●]** |
| Sídlo/Miesto podnikania: | [●] |
| Zastúpený: | [●] |
| IČO: | [●] |
| DIČ:IČ DPH (ak je pridelené):Bankové spojenie: Číslo účtu:BIC/SWIFT kód: Webové sídlo (URL): Kontaktná/oprávnená osoba:Tel. kontakt:  | [●][●][●][●][●][●][●][●] |
| E-mail: | [●] |
| Zápis: | v Obchodnom registri [●] súdu [●], oddiel [●], vložka č.: [●]*alternatívne* v Živnostenskom registri Okresného úradu [●], číslo živ. registra: [●] |
| (ďalej len „**Dodávateľ**“) |  |
| (Objednávateľ a Dodávateľ spoločne ďalej len „**Účastníci dohody**“ a jednotlivo len „**Účastník dohody**“) |

**Článok I
Úvodné ustanovenia**

1. Objednávateľ uskutočnil verejnú súťaž uverejnenú vo Vestníku verejného obstarávania č. [●] zo dňa [●] pod značkou [●] na predmet zákazky **„Oprava, revízia, servis potápačského materiálu a servis ochranných povodňových oblekov a príslušenstva pre potreby HaZZ“** (ďalej len **Verejné obstarávanie**“).
2. Výsledkom Verejného obstarávania je výber úspešného uchádzača – Dodávateľa, s ktorým je uzatvorená táto Dohoda.

Článok II

**Predmet Dohody**

1. Predmetom tejto Dohody je záväzok Dodávateľa zabezpečiť pre Objednávateľaslužbya s nimi súvisiace plnenia uvedené v bode 2.3 tohto článku Dohody a v Prílohe č. 1 tejto Dohody (spolu ďalej len „**Služby**“, jednotlivo aj „**Služba“**) a záväzok Objednávateľa zaplatiť Dodávateľovi za riadne a včas poskytnuté Služby odplatu, cenu tak, ako je uvedená v článku V tejto Dohody. Cena musí byť v súlade s jej štruktúrovaným rozpočtom uvedeným v Prílohe č. 2 tejto Dohody.
2. Účelom tejto Dohody je stanoviť práva a povinnosti Účastníkov dohody a štandardné podmienky obchodného vzťahu medzi Účastníkmi dohody, ktoré sa budú aplikovať na čiastkové zmluvy o Službách, ktoré budú Účastníci dohody uzatvárať výhradne na žiadosť Objednávateľa vo forme písomných objednávok vystavených Objednávateľom (ďalej len „**Objednávka**“) a potvrdených Dodávateľom (každá z takýchto obojstranne potvrdených Objednávok ďalej len ako „**Jednotlivá zmluva**“).
3. Predmetom tejto Rámovej dohody je poskytovanie Služieb podľa špecifikácie:

| **Špecifikácia Služieb:** |
| --- |
| *Pre časť 1:* Predmetom tejto Dohody je poskytovanie služieb súvisiacich s revíziou a servisom potápačského materiálu pre potreby Hasičského a záchranného zboru Ministerstva vnútra Slovenskej republiky, tak ako sú opísané a špecifikované v Prílohe č. 1 tejto Dohody – Opis predmetu zákazky. *Alternatívne* *Pre časť 2:*Predmetom tejto Dohody je poskytovanie služieb súvisiacich s opravami a servisnými činnosťami potápačského materiálu pre potreby Hasičského a záchranného zboru Ministerstva vnútra Slovenskej republiky, tak ako sú opísané a špecifikované v Prílohe č. 1 tejto Dohody – Opis predmetu zákazky.*Alternatívne* *Pre časť 3:*Predmetom tejto Dohody je poskytovanie služieb súvisiacich so servisom ochranných povodňových oblekov a príslušenstva, ktorými disponuje Hasičský a záchranný zbor, tak ako sú opísané a špecifikované v Prílohe č. 1 tejto Dohody – Opis predmetu zákazky. |
| **Dokumentácia k Službám**:  | Dodávateľ je povinný počas celej doby trvania Dohody disponovať platnými certifikátmi (a na žiadosť Kupujúceho ich aj predložiť) na vykonávanie autorizovaných prehliadok, servisných úkonov, zásahov a opráv na výstroji podľa predpísaných postupov od výrobcov potápačského materiálu a servisom ochranných povodňových oblekov a príslušenstva pre potreby HaZZ, ktoré predložil v rámci predkladania ponúk verejného obstarávania, ako aj dokumentáciou preukazujúcou originalitu dodávaných náhradných dielov, a to všetko v súlade s touto Dohodou a Prílohou č. 1 tejto Dohody. Dodávateľ je povinný vystaviť ku každej vykonanej Službe servisný protokol v súlade s touto Dohodou a jej Prílohou č. 1.  |
| **Lehota na poskytnutie Služieb:** | Dodávateľ je povinný poskytnúť Služby Objednávateľovi v termínoch uvedených v príslušnej Objednávke, v súlade s Prílohou č. 1 tejto Dohody. |
| **Lehota na potvrdenie Objednávky:** | Dodávateľ je povinný v lehote päť (5) pracovných dní písomne potvrdiť prijatie Objednávky v súlade s čl. IV Dohody. |
| **Miesto poskytovania Služieb:**  | *Pre časti 1 a 2:* * Hasičský a záchranný útvar hlavného mesta Slovenskej republiky Bratislavy, Hasičská stanica Hálkova 3, 831 03 Bratislava
* Záchranná brigáda Hasičského a záchranného zboru v Žiline, Bánovská cesta 8111, 010 01 Žilina
* Záchranná brigáda Hasičského a záchranného zboru v Humennom, Mierová 3, 066 01 Humenné

*Alternatívne* *Pre časť 3:** Krajské riaditeľstvo Hasičského a záchranného zboru v Bratislave, Radlinského 6, 811 07 Bratislava
* Krajské riaditeľstvo Hasičského a záchranného zboru v Trnave, Vajanského 22, 917 77 Trnava
* Krajské riaditeľstvo Hasičského a záchranného zboru v Nitre, Dolnočermánska 64, 949 11 Nitra
* Krajské riaditeľstvo Hasičského a záchranného zboru v Trenčíne, M. R. Štefánika 20, 911 49 Trenčín
* Krajské riaditeľstvo Hasičského a záchranného zboru v Banskej Bystrici, Trieda SNP 75, 974 01 Banská Bystrica
* Krajské riaditeľstvo Hasičského a záchranného zboru v Žiline, Námestie požiarnikov 1, 010 01 Žilina
* Krajské riaditeľstvo Hasičského a záchranného zboru v Prešove, Požiarnická 1, 080 01 Prešov
* Krajské riaditeľstvo Hasičského a záchranného zboru v Košiciach, Požiarnická 4, 040 01 Košice
* Záchranná brigáda Hasičského a záchranného zboru v Malackách, Továrenská 1, 901 01 Malacky
* Záchranná brigáda Hasičského a záchranného zboru v Žiline, Bánovská cesta 8111, 010 01 Žilina
* Záchranná brigáda Hasičského a záchranného zboru v Humennom, Mierová 3, 066 01 Humenné
* Stredná škola požiarnej ochrany Ministerstva vnútra Slovenskej republiky v Žiline, Bytčianska 110, 010 03 Žilina – Považský Chlmec
* Výcvikové centrum Hasičského a záchranného zboru Lešť, Jakub Village 236, 962 63 Pliešovce

Miesto poskytovania Služieb bude uvedené v príslušnej Objednávke. |
| **Maximálna cena za Služby bez DPH:** | [●] EUR bez DPH (ďalej len „**Cena za Služby**“)*Uveďte Cenu za Služby bez DPH. Ak sa má poskytovať viac druhov Služieb, uviesť jednotlivé ceny za konkrétne Služby položkovito.**V prípade, ak budete uvádzať Cenu aj slovom, prosíme dbajte na to, aby boli hodnoty rovnaké – v prípade rozporu bude v zmysle judikatúry platná suma uvedená slovom.*Daň z pridanej hodnoty bude účtovaná v aktuálnej sadzbe podľa platných právnych predpisov.  |
| **Bankový účet Dodávateľa:**  | [●]*[Uviesť bankový účet Dodávateľa vo forme IBAN – rovnaký ako v záhlaví Rámcovej dohody.]* |
| **Splatnosť faktúry:**  | 30 dní odo dňa doručenia faktúry Objednávateľovi. |
| **Záručná doba:**  | Záručná doba pre jednotlivé Služby sa bude riadiť Prílohou č. 1 tejto Dohody.  |
| **Lehota na odstránenie vady podliehajúcej záruke:** | 30 dní odo dňa uplatnenia reklamácie |
| **Doba trvania Rámcovej Dohody:**  | 48 mesiacov odo dňa nadobudnutia jej účinnosti alebo do vyčerpania finančného limitu [●] EUR bez DPH podľa toho, ktorá skutočnosť nastane skôr.[*Hodnotu finančného limitu uveďte hodnotu PHZ alebo celkovú cenu uvedenú  Prílohe č. 2 tejto Rámcovej dohody, ak je táto vyššia ako predpokladaná hodnota zákazky]* |

1. Účastníci dohody sa dohodli, že ustanovenia tejto Dohody nemožno vykladať ako povinnosť Objednávateľa objednať si u Dodávateľa predpokladané množstvo Služieb uvedené v Prílohe č. 1 Dohody v celom rozsahu. Predpokladané množstvo Služieb uvedené v tejto Dohode nie je pre Objednávateľa záväzné. Skutočne objednané množstvo Služieb počas trvania tejto Dohody môže byť nižšie alebo vyššie ako predpokladané množstvo Služieb a Objednávateľ si vyhradzuje právo neobjednať Služby, resp. právo objednať jednotlivé Služby vo vyššom množstve tak, aby bol zachovaný maximálny finančný limit podľa čl. V, bodu 5.2 Dohody. Dodávateľ má nárok na odplatu, resp. Cenu za Služby len za skutočne poskytnuté množstvo Služieb.
2. Ak je Účastníkmi dohody definovaný pojem ako zmluvná skratka, pri definícii ktorého bolo použité veľké začiatočné písmeno, účelom zavedenia zmluvnej skratky je lepšia orientácia v texte Dohody a pojem má rovnaký význam aj v prípade, ak je uvedený s malým začiatočným písmenom z dôvodu chyby v písaní, ak z kontextu obsahu ustanovenia Dohody nevyplýva inak. Ak z obsahu a kontextu ustanovenia Dohody nevyplýva iné, zmluvné skratky uvedené a v jednotnom alebo množnom čísle majú rovnaký význam.

**Článok III**

**Doba trvania Dohody**

1. Táto Dohoda sa uzatvára na dobu určitú, na obdobie uvedené v čl. II, bode 2.3 Dohody.
2. Služby bude Dodávateľ poskytovať Objednávateľovi priebežne, počas doby trvania Dohody, a to na základe Jednotlivých zmlúv.

Článok IV

**Dodacie podmienky**

* 1. Objednávateľ vyzve Dodávateľa na poskytnutie Služieb prostredníctvom Objednávky, ktorá je pre Dodávateľa záväzná.
	2. Účastníci dohody sa dohodli na elektronickom prijímaní a doručovaní Objednávok formou bežného e-mailu, pričom osobami zodpovednými za doručovanie a prijímanie Objednávok sú kontaktné osoby uvedené v záhlaví Dohody. Pre vylúčenie povinností, elektronická komunikácia vo forme bežného e-mailu sa považuje za písomnú formu komunikácie.
	3. Objednávateľ zašle Objednávku Dodávateľovi s určením popisu konkrétnej Služby, lehoty dodania a miesta dodania podľa čl. II, bodu 2.3 Dohody kontaktnej/oprávnenej osobe uvedenej v záhlaví Dohody.
	4. Dodávateľ je povinný v lehote uvedenej v čl. II, bode 2.3 Dohody písomne potvrdiť prijatie Objednávky, a to tak, že Dodávateľom podpísanú Objednávku vytlačí a označí dátumom prijatia, odtlačkom pečiatky a podpisom, následne zašle takto potvrdenú Objednávku elektronicky bežným e-mailom vo forme naskenovaného dokumentu na e-mailovú adresu kontaktnej osoby Objednávateľa podľa tohto článku Dohody. Doručením potvrdenej Objednávky je uzatvorená Jednotlivá zmluva.
	5. Dodávateľ nie je oprávnený odmietnuť potvrdenie Objednávky, ak táto bola zaslaná v zmysle tejto Dohody.
	6. Účastníci dohody sa dohodli, že v prípade, ak Dodávateľ nepotvrdí Objednávku v lehote uvedenej v čl. II, bode 2.3 Dohody a v súlade s bodom 4.4 tohto článku Dohody, ani v tejto lehote Objednávku neodmietne, bude sa táto považovať za Dodávateľom potvrdenú (akceptovanú).
	7. Potvrdením Objednávky sa Dodávateľ zaväzuje dodať Služby v termíne a v rozsahu danom Jednotlivou zmluvou.
	8. Dodávateľ sa zaväzuje poskytovať Služby v kvalite podľa Prílohy č. 1 Dohody v súlade s jej ustanoveniami, v súlade so všeobecne záväznými právnymi predpismi platnými na území Slovenskej republiky, podľa ktorých sa poskytovanie Služieb spravuje, a podľa pokynov Objednávateľa, v súlade so záujmami Objednávateľa, ktoré sú mu známe, alebo ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Dodávateľ poznať v súlade s príslušnými všeobecne záväznými právnymi predpismi platnými na území Slovenskej republiky.
	9. Dátum poskytnutia Služieb oznámi Dodávateľ písomne alebo elektronicky Objednávateľovi najneskôr dva (2) pracovné dni vopred. Dátum poskytnutia Služieb musí byť elektronicky odsúhlasený Objednávateľom. V prípade, ak je viacero miest poskytovania Služieb, má Objednávateľ právo zvoliť odlišné dátumy a časové rozpätie poskytovania Služieb pre jednotlivé miesta poskytovania Služieb. Dodávateľ je však povinný zachovať lehotu poskytnutia Služieb podľa čl. II, bodu 2.3 Dohody.
	10. Prevzatie Služieb sa uskutoční na základe písomného protokolu podpísaného oprávnenými zástupcami oboch Účastníkov dohody.
	11. Dodávateľ sa zaväzuje Objednávateľa bez zbytočného odkladu písomne informovať o všetkých okolnostiach dôležitých pre riadne a včasné poskytovanie Služieb, t. j. bezprostredne potom, ako sa o nich dozvedel, a všetkých okolnostiach, ktoré môžu mať vplyv na zmenu, doplnenie alebo udelenie pokynov Objednávateľa voči Dodávateľovi.
	12. Dodávateľ sa môže odchýliť od pokynov Objednávateľa len vtedy, ak je to nevyhnutné pre záujmy Objednávateľa, a keď si Dodávateľ nemôže včas zabezpečiť predchádzajúci súhlas Objednávateľa. V takomto prípade je Dodávateľ povinný bez zbytočného odkladu informovať Objednávateľa o týchto skutočnostiach.
	13. Dodávateľ sa zaväzuje písomne upozorniť Objednávateľa na nesprávnosť (vrátane rozporu so všeobecne záväznými právnym predpismi platnými na území Slovenskej republiky) ním navrhovaného postupu, podkladov alebo iných pokynov týkajúcich sa služieb špecifikovaných v Prílohe č. 1 Dohody bezodkladne, najneskôr do troch (3) dní potom, ako sa dozvedel o tomto postupe, pokynoch alebo po doručení takýchto dokumentov. V prípade, že si Dodávateľ nesplní túto svoju povinnosť, zodpovedá za škodu tým spôsobenú. V prípade, ak Objednávateľ trvá napriek upozorneniu Dodávateľa na ním navrhnutom postupe, podkladoch alebo pokynoch, je Dodávateľ povinný postupovať podľa pokynov Objednávateľa, pričom však Dodávateľ nezodpovedá za akúkoľvek škodu, ktorá v tomto prípade vznikne.
	14. Dodávateľ sa zaväzuje poskytovať Služby, tak ako sú definované v Prílohe č. 1, riadne, včas a v súlade s podmienkami tejto Dohody.
	15. Dodávateľ sa zaväzuje zachovávať mlčanlivosť o všetkých informáciách alebo skutočnostiach týkajúcich sa Objednávateľa a jeho činnosti, ktoré Objednávateľ sprístupní Dodávateľovi v rámci predzmluvných rokovaní a pri poskytovaní Služieb (ďalej len „**Dôverné informácie**”). Za dôverné informácie sa pre účely Dohody považujú informácie, ktoré sú takto Objednávateľom výslovne označené, alebo sú takto označené príslušným právnym predpisom, alebo z ich povahy vyplýva, že ich za takéto Objednávateľ považuje. Dodávateľ sa zaväzuje, že použije dôverné informácie výhradne na účely poskytovania Služieb definovaných v Prílohe č. 1 Dohody.
	16. V Prílohe č. 3 tejto Dohody sú uvedené údaje o všetkých známych subdodávateľoch Dodávateľa, ktorí sú známi v čase uzatvárania tejto Dohody, údaje podielu subdodávky a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
	17. Dodávateľ je povinný Objednávateľovi oznámiť akúkoľvek zmenu údajov u subdodávateľov uvedených v Prílohe č. 3 Dohody, a to bezodkladne po tom, ako sa o tejto skutočnosti dozvie.
	18. V prípade zmeny subdodávateľa je Dodávateľ povinný najneskôr do piatich (5) pracovných dní odo dňa zmeny subdodávateľa predložiť/zaslať Objednávateľovi informácie o novom subdodávateľovi v rozsahu údajov podľa bodu 4.16 tohto článku Dohody a predmety príslušných subdodávok. Pri výbere subdodávateľa musí Dodávateľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene.
	19. Dodávateľ je zároveň povinný zabezpečiť, aby každý existujúci, ako aj noví subdodávatelia boli vybraní tak, aby spĺňali rovnaké podmienky vyžadované od subdodávateľov vo verejnom obstarávaní, pričom tieto podmienky je Dodávateľ kedykoľvek na žiadosť Objednávateľa bezodkladne preukázať. V prípade, ak Objednávateľ písomne odsúhlasí zmenu subdodávateľa, nevyžaduje sa uzatvorenie dodatku k tejto Dohode.
	20. Dodávateľ vyhlasuje, že v čase uzatvorenia Dohody je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon o registri partnerov verejného sektora**“ a „**Register partnerov verejného sektora**“), pokiaľ sa ho povinnosť zápisu do Registra partnerov verejného sektora týka. Ak sa na strane Dodávateľa ako Účastníka dohody podieľa skupina dodávateľov podľa § 37 Zákona o verejnom obstarávaní, má každý člen tejto skupiny dodávateľov povinnosť byť zapísaný v Registri partnerov verejného sektora.
	21. Subdodávateľ alebo subdodávateľ podľa osobitného predpisu, ktorý podľa § 11 ods. 1 Zákona o verejnom obstarávaní má povinnosť zapisovať sa do Registra partnerov verejného sektora, musí byť zapísaný v Registri partnerov verejného sektora, a to najneskôr v čase poskytnutia svojho plnenia Dodávateľovi.
	22. Povinnosti Dodávateľa vrátane pravidiel výberu subdodávateľa platia aj pri zmene subdodávateľa počas doby platnosti tejto Dohody.
	23. Dodávateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Dodávateľ zodpovedá za odbornú starostlivosť pri výbere subdodávateľa ako aj za výsledok plnenia vykonaného na základe zmluvy o subdodávke.
	24. Dodávateľ sa zaväzuje poskytnúť Objednávateľovi všetku súčinnosť nevyhnutnú na plnenie tejto Dohody.
	25. V prípade, že Dodávateľ, jeho subdodávateľ podľa Zákona o verejnom obstarávaní alebo subdodávateľ podľa Zákona o registri partnerov verejného sektora, má povinnosť byť zapísaný v Registri partnerov verejného sektora, Dodávateľ vyhlasuje, že jeho konečným užívateľom výhod zapísaným v Registri partnerov verejného sektora, rovnako ani konečným užívateľom výhod jeho subdodávateľa podľa Zákona o verejnom obstarávaní alebo subdodávateľa podľa Zákona o registri partnerov verejného sektora nie je osoba podľa § 11 ods. 1, písm. c) Zákona o verejnom obstarávaní.

Článok V

**Cena za Služby**

* 1. Cena je stanovená dohodou Účastníkov dohody v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov (ďalej len „**Zákon o cenách**“) a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon o cenách dohodou, ako cena konečná, a je uvedená v čl. II., bode 2.3 Dohody a štruktúrovaný rozpočet Ceny za Služby je uvedený v Prílohe č. 2 tejto Dohody.
	2. Maximálna Cena za Služby (hodnota finančného limitu) uhradená Objednávateľom na základe tejto Dohody/Objednávok/Jednotlivých zmlúv v súlade s výsledkom Verejného obstarávania a s touto Dohodou je cena rovnajúca sa predpokladanej hodnote zákazky alebo celkovej cene uvedenej v Prílohe č. 2 tejto Dohody, ak je táto vyššia ako predpokladaná hodnota zákazky, a to počas celej doby trvania Dohody.
	3. Ak je Dodávateľ platiteľom DPH, k fakturovanej Cene za Služby bude pripočítaná daň z pridanej hodnoty stanovená v súlade so všeobecnými záväznými právnymi predpismi platnými na území Slovenskej republiky v čase dodania Služby/Služieb. Cena za Služby musí zahŕňať všetky ekonomicky oprávnené náklady Dodávateľa vynaložené v súvislosti s poskytnutím Služieb podľa Prílohy č. 1 tejto Dohody.
	4. V prípade, ak Dodávateľ nie je platiteľom DPH a počas trvania Dohody sa v zmysle zákona č. 222/2004 Z. z. o dani z pridanej hodnoty v znení neskorších predpisov stane platiteľom DPH, Cena za Služby sa bude považovať za cenu vrátane DPH. Pre vylúčenie pochybností, zmena Ceny za Služby z tohto dôvodu nie je možná.
	5. Zálohové platby, preddavky, ani platba vopred sa neposkytujú. Úhrada Ceny za Služby sa uskutoční po riadnom a včasnom poskytnutí Služieb Dodávateľom, formou prevodu na bankový účet Dodávateľa uvedený v čl. II., bode 2.3 Dohody.Bezhotovostný platobný styk sa uskutoční prostredníctvom finančného ústavu Objednávateľa na základe faktúry, ktorej splatnosť je dohodnutá v čl. II., bode 2.3 Dohody. Faktúra sa považuje za uhradenú dňom odpísania finančných prostriedkov z účtu Objednávateľa na účet Dodávateľa uvedený v čl. II., bode 2.3 Dohody.
	6. Neoddeliteľnou súčasťou faktúry bude kópia protokolu o poskytnutí Služieb podľa čl. IV, bodu 4.10 Dohody.
	7. Faktúra musí spĺňať všetky náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov. V prípade, že faktúra bude obsahovať nesprávne alebo neúplné údaje, Objednávateľ je oprávnený ju vrátiť na prepracovanie alebo doplnenie a Dodávateľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa Objednávateľ nedostane do omeškania a nová lehota splatnosti takejto faktúry začne plynúť prevzatím nového, resp. upraveného daňového dokladu.

Článok VI

Záručná doba a zodpovednosť za vady

1. Dodávateľ poskytuje na Služby záručnú dobu v dĺžke uvedenej v čl. II, bode 2.3 Dohody a počas tejto doby sa zaväzuje zabezpečiť odstránenie všetkých vád poskytovaných Služieb. Záručná doba začína plynúť uvedeným v preberacom protokole. V prípade oprávnenej reklamácie sa záručná doba predlžuje o čas, počas ktorého bola vada odstraňovaná.
2. Objednávateľ sa zaväzuje, že reklamáciu vady zo záruky Služieb uplatní bez zbytočného odkladu po jej zistení, a to písomne, vo forme bežného e-mailu, ktorý adresuje kontaktnej/oprávnenej osobe Dodávateľa uvedenej v záhlaví Dohody.
3. Dodávateľ zodpovedá Objednávateľovi za škodu, ktorú mu preukázateľne spôsobil v súvislosti s poskytovaním Služieb definovaných v čl. II, bode 2.3 a Prílohe č. 1 Dohody.
4. Dodávateľ nezodpovedá za škodu, ktorá vznikla Objednávateľovi v dôsledku poskytnutia nepravdivej, zavádzajúcej alebo neúplnej informácie, dokumentov alebo akýchkoľvek iných podkladov poskytnutých Objednávateľom Dodávateľovi.
5. Dodávateľ zodpovedá počas celej doby trvania tejto Dohody, ako aj počas záručnej doby uvedenej v čl. II, bode 2.3 a v Prílohe č. 1 tejto Dohody za vady Služieb, najmä ak predmetné Služby boli poskytnuté odlišne od podmienok uvedených v tejto Dohode a jej prílohách. Pri výskyte vady poskytnutých Služieb Objednávateľ na ňu písomne upozorní Dodávateľa a Dodávateľ sa zaväzuje túto vadu na vlastné náklady odstrániť v lehote uvedenej v čl. II, bode 2.3 a v Prílohe č. 1 Dohody. V prípade ak nebude možné vadu odstrániť, alebo jej odstránenie by si vyžadovalo plnenie, ktoré by bolo vyššie ako hodnota poskytnutej Služby, má Objednávateľ právo na zľavu z Ceny za Služby, a to až do výške 100 % hodnoty vadne poskytnutej Služby.

Článok VII

Ostatné dojednania

1. Dodávateľ sa zaväzuje dodať Objednávateľovi Služby v dohodnutom rozsahu, kvalite, požadovaných technických parametrov a v dohodnutom termíne v zmysle špecifikácie uvedenej v čl. II, bode 2.3 Dohody a Prílohe č. 1 Dohody.
	1.

Článok VIII

**Zmluvné pokuty a úroky z omeškania**

* 1. Pre prípad nedodržania podmienok tejto Dohody dohodli Účastníci dohody nasledovné zmluvné pokuty a úroky z omeškania:
1. za omeškanie Dodávateľa s poskytovaním Služieb podľa čl. II, bodu 2.3 Dohody je Objednávateľ oprávnený uplatniť si voči Dodávateľovi zmluvnú pokuty vo výške 0,05 % z Ceny za jednotlivé Služby, s ktorými je v omeškaní, za každý, aj začatý deň omeškania,
2. za omeškanie Dodávateľa s odstránením vady Služieb v lehote podľa čl. II., bodu 2.3 Dohody a v súlade s čl. VI Dohody je Objednávateľ oprávnený uplatniť si voči Dodávateľovi zmluvnú pokutu vo výške 0,05 % z Ceny za Služby, s odstraňovaním vád ktorých je v omeškaní, za každý, aj začatý deň omeškania,
3. za omeškanie Objednávateľa s úhradou faktúry vzniká Dodávateľovi právo uplatniť si zákonný úrok z omeškania z nezaplatenej ceny za každý, aj začatý deň omeškania,
4. v prípade nepravdivosti vyhlásení Dodávateľa, ktoré sú uvedené v čl. IV., bodoch 4.20 a 4.25 Dohody, je Dodávateľ povinný zaplatiť Objednávateľovi zmluvnú pokutu vo výške 30.000,- EUR (slovom: tridsať tisíc EUR).
	1. Účastníci dohody vyhlasujú, že nepovažujú výšku zmluvných pokút za neprimeranú, ale ju považujú za zodpovedajúcu významu povinností, ktoré ochraňuje.
	2. Zaplatením zmluvnej pokuty Dodávateľom podľa bodu 8.1 tohto článku Dohody nezaniká nárok Objednávateľa na prípadnú náhradu škody, ktorá vznikla v príčinnej súvislosti s porušením zmluvnej povinnosti, za ktorú je uplatňovaná zmluvná pokuta.
	3. Nárok na zmluvnú pokutu nevzniká vtedy, ak sa preukáže, že omeškanie je spôsobené okolnosťami vylučujúcimi zodpovednosť (vyššia moc). Zmluvnú pokutu zaplatí Dodávateľ Objednávateľovi v lehote tridsiatich (30) dní odo dňa doručenia faktúry do sídla Objednávateľa. Pre účely tejto Dohody sa za vyššiu moc považujú udalosti, ktoré nie sú závislé od vôle alebo konania zmluvných strán, a ktoré nemôžu Účastníci dohody ani predvídať, ani nijakým spôsobom priamo ovplyvniť, a to najmä vojna, mobilizácia, povstanie, živelné pohromy, požiare, embargo, karantény, pandémia. Oslobodenie od zodpovednosti za nesplnenie predmetu zmluvy trvá po dobu pôsobenia vyššej moci, najviac však dva (2) mesiace. Po uplynutí tejto doby sa Účastníci dohody dohodnú o ďalšom postupe. Ak nedôjde k dohode, má Účastník dohody, ktorý sa odvolal na okolnosti vylučujúce zodpovednosť, právo odstúpiť od Dohody.

Článok IX

**Skončenie Dohody**

* 1. Účastníci dohody sa dohodli, že Dohodu je možné skončiť:
	2. písomnou dohodou Účastníkov dohody, a to dňom uvedeným v takejto dohode; v dohode o skončení Dohody sa súčasne upravia nároky Účastníkov dohody vzniknuté na základe alebo v súvislosti s touto Dohodou,
	3. písomným odstúpením od Dohody v prípade podstatného porušenia Dohody,
	4. písomnou výpoveďou v súlade s bodmi 9.6 – 9.7 tohto článku Dohody.
	5. Odstúpenie od Dohody sa uskutoční písomným oznámením odstupujúceho Účastníka dohody adresovaným druhému Účastníkovi dohody zároveň s uvedením dôvodu odstúpenia od Dohody a je účinné okamihom jeho doručenia druhému Účastníkovi dohody. V prípade pochybností sa má za to, že je odstúpenie doručené tretí (3.) deň po jeho odoslaní. Účastníci dohody sa dohodli, že odstúpenie od Dohody si budú vždy doručovať na adresu Účastníka dohody uvedenú v záhlaví tejto Dohody.
	6. Za podstatné porušenie Dohody sa považuje:
1. omeškanie Dodávateľa s poskytnutím Služieb oproti dohodnutému termínu poskytnutia Služieb o viac ako dva (2) týždne bez uvedenia dôvodu, ktorý by omeškanie ospravedlňoval (vyššia moc),
2. ak Cena za Služby bude fakturovaná v rozpore s podmienkami dohodnutými v tejto Dohode,
3. Dodávateľ poskytne Objednávateľovi Služby v rozsahu a kvalite, ktoré sú v rozpore s Prílohou č. 1 Dohody a touto Dohodou,
4. Objednávateľ je v omeškaní so zaplatením faktúry o viac ako šesťdesiat (60) dní po lehote jej splatnosti, a to aj napriek písomnej výzve Dodávateľa s určením náhradnej lehoty na vykonanie nápravy,
5. Dodávateľ poruší jeho povinnosti podľa čl. IV, bodov 4.17 až 4.25 tejto Dohody,
6. budú zo strany Objednávateľa opakovane reklamované poskytnuté Služby (viac ako trikrát, pričom nemusí ísť o rovnakú vadu) a reklamácia bude oprávnená.
	1. Objednávateľ je oprávnený odstúpiť od tejto Dohody aj v prípade, ak:
7. proti Dodávateľovi začalo konkurzné konanie alebo reštrukturalizácia,
8. Dodávateľ vstúpil do likvidácie,
9. Dodávateľ koná v rozpore s touto Dohodou a/alebo všeobecne záväznými právnymi predpismi platnými na území SR a na písomnú výzvu Objednávateľa toto konanie a jeho následky v určenej primeranej lehote neodstráni.
	1. Objednávateľ odstúpi od Dohody aj v prípade, ak:
10. existuje dôvod na vylúčenie Dodávateľa pre nesplnenie podmienky účasti podľa § 32 ods. 1 písm. a) Zákona o verejnom obstarávaní alebo podľa § 40 ods. 8 Zákona o verejnom obstarávaní alebo existuje akýkoľvek iný dôvod na vylúčenie Dodávateľa stanovený Zákonom o verejnom obstarávaní,
11. táto nemala byť uzatvorená s Dodávateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
12. Dodávateľ alebo jeho subdodávateľ nebol v čase uzatvorenia tejto Dohody zapísaný v Registri partnerov verejného sektora alebo bol vymazaný z Registra partnerov verejného sektora.
	1. Objednávateľ je oprávnený písomne vypovedať túto Dohodu aj bez uvedenia dôvodu s výpovednou dobou dva (2) mesiace. Výpovedná doba začína plynúť dňom nasledujúcim po dni doručenia písomnej výpovede druhému Účastníkovi dohody.
	2. Dodávateľ je oprávnený písomne vypovedať túto Dohodu z nasledujúcich dôvodov s výpovednou dobou šesť (6) mesiacov:
13. ak Objednávateľ neuhradil riadne doručenú a riadne vystavenú faktúru Dodávateľovi, ak je Objednávateľ v omeškaní dlhšie ako šesťdesiat (60) dní po lehote jej splatnosti, a to aj napriek písomnej výzve Dodávateľa s určením náhradnej lehoty na vykonanie nápravy, alebo
14. ak Objednávateľ neprevzal riadne poskytnuté Služby v súlade s čl. II tejto Dohody.

Výpovedná doba začína plynúť dňom nasledujúcim po dni doručenia písomnej výpovede druhému Účastníkovi dohody.

* 1. Odstúpenie od Dohody má následky stanovené príslušnými ustanoveniami Obchodného zákonníka, pokiaľ sa Účastníci dohody písomne nedohodnú inak.
	2. Ukončením Dohody nie sú dotknuté ustanovenia týkajúce sa zodpovednosti za vady, sankcií, náhrady škody a ďalších ustanovení tejto Dohody, z ktorých povahy vyplýva, že majú byť zachované aj po ukončení Dohody.

Článok X

**Spoločné a záverečné ustanovenia**

1. Akákoľvek písomnosť alebo iné správy, ktoré sa doručujú v súvislosti s touto Dohodou druhému Účastníkovi dohody (každá z nich ďalej ako „**Oznámenie**“) musia byť:
2. v písomnej podobe,
3. doručené (i) osobne, (ii) poštou prvou triedou s uhradeným poštovným, (iii) kuriérom prostredníctvom kuriérskej spoločnosti alebo (iv) elektronickou poštou na adresy, ktoré budú oznámené v súlade s týmto článkom Dohody.
	1. Oznámenie poskytované Objednávateľovi bude zaslané na adresu uvedenú v záhlaví Dohody alebo inej osobe alebo na inú adresu, ktorú Objednávateľ priebežne písomne oznámi Dodávateľovi v súlade s týmto článkom Dohody.
	2. Oznámenie poskytované Dodávateľovi bude zaslané na adresu uvedenú v záhlaví Dohody alebo inej osobe alebo na inú adresu, ktorú Dodávateľ priebežne písomne oznámi Objednávateľovi v súlade s týmto článkom Dohody.
	3. Oznámenie nadobúda účinnosť okamihom jeho prevzatia a má sa za prevzaté:
4. v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo
5. v čase jeho doručenia, ale najneskôr v piaty (5.) deň po jeho odoslaní, pokiaľ sa doručuje ako poštová zásielka prvej triedy s uhradeným poštovným; alebo
6. v čase jeho doručenia, ale najneskôr nasledujúci deň po jeho odoslaní, pokiaľ sa doručuje prostredníctvom elektronickej pošty.
	1. V prípadezmeny obchodného mena, názvu, sídla, právnej formy, štatutárnych orgánov alebo i spôsobu ich konania za Účastníka dohody, bankového spojenia alebo čísla účtu, oznámi Účastník dohody, ktorého sa niektorá z uvedených zmien týka, písomnou formou túto skutočnosť druhému Účastníkovi dohody, a to bez zbytočného odkladu, inak povinný Účastník dohody zodpovedá za všetky škody z toho vyplývajúce alebo náklady, ktoré v tejto súvislosti musel vynaložiť druhý Účastník dohody.
	2. Táto Dohoda môže byť doplnená alebo zmenená v súlade so všeobecne záväznými právnymi predpismi platnými na území Slovenskej republiky len písomnými a očíslovanými dodatkami, ktoré sa po podpísaní oboma Účastníkmi dohody stávajú neoddeliteľnou súčasťou tejto Dohody.
	3. Pokiaľ sa niektoré ustanovenie Dohody stane čiastočne alebo úplne neplatným alebo neúčinným, nebude to mať vplyv na platnosť a účinnosť ostatných ustanovení tejto Dohody. Účastníci dohody sa v takomto prípade zaväzujú dohodou nahradiť také ustanovenie alebo jeho časť iným ustanovením, a to tak, aby hospodársky účel a význam tejto Dohody zostal v čo najväčšej miere zachovaný a aby nové ustanovenie zodpovedalo zamýšľanému účelu pôvodného ustanovenia tejto Dohody.
	4. V ostatných právach a povinnostiach touto Dohodou neupravených platia príslušné ustanovenia Obchodného zákonníka a ostatných všeobecne záväzných právnych predpisov platných na území Slovenskej republiky.
	5. Účastníci dohody sa dohodli, že prípadné spory vyplývajúce z plnenia tejto Dohody budú riešiť najprv dohodou alebo zmierom. Ak nepríde k dohode, bude vec riešiť vecne a miestne príslušný súd Slovenskej republiky.
	6. Účastníci dohody vyhlasujú, že túto Dohodu uzatvorili slobodne a vážne, nie v tiesni a za nápadne nevýhodných podmienok, prečítali ju, porozumeli jej a nemajú proti jej forme a obsahu žiadne výhrady, čo potvrdzujú vlastnoručnými podpismi.
	7. Táto Dohoda nadobúda platnosť dňom jej podpisu obidvoma Účastníkmi dohody a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády SR. Zverejnenie Dohody v Centrálnom registri zmlúv zabezpečí Objednávateľ.
	8. Táto Dohoda je vyhotovená v elektronickej podobe s platnosťou originálu v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a v súlade so zákonom č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov v znení neskorších predpisov. V prípade podpisu Dohody v listinnej podobe sa Dohoda vyhotovuje v troch (3) vyhotoveniach s platnosťou originálu, z toho dve (2) pre Objednávateľa a jedna (1) pre Dodávateľa.
	9. Dohoda má nasledujúce prílohy, ktoré tvoria jej neoddeliteľnú súčasť. V prípade rozporov medzi ustanoveniami Dohody a jej príloh, majú prednosť ustanovenia uvedené v prílohách.
* Príloha č. 1 – Opis predmetu zákazky, vlastný návrh plnenia
* Príloha č. 2 – Štruktúrovaný rozpočet Ceny za Služby
* Príloha č. 3 – Zoznam subdodávateľov

V [●], dňa [●] V [●], dňa [●]

Za Objednávateľa: Za Dodávateľa:

....................................................... .......................................................

[●] [●]

[●] [●]

**PRÍLOHA Č. 1**

**OPIS PREDMETU ZÁKAZKY, VLASTNÝ NÁVRH PLNENIA**

**PRÍLOHA Č. 2**

**ŠTRUKTÚROVANÝ ROZPOČET CENY ZA SLUŽBY**

**PRÍLOHA Č. 3**

**ZOZNAM SUBDODÁVATEĽOV**

|  |  |  |  |  |
| --- | --- | --- | --- | --- |
| **Poradové číslo** | **Identifikácia navrhnutého subdodávateľa (obchodné meno, sídlo, IČO)** | **Identifikácia príslušného plnenia** | **Podiel plnenia vyjadrený v %** | **Meno, priezvisko, dátum narodenia, adresa pobytu osoby oprávnenej konať za subdodávateľa** |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |